钦定古今图书集成/方舆汇编/边裔典/第032卷 > 魏
## 钦定古今图书集成/方舆汇编/边裔典/第032卷 > 魏

### 少帝正始七年幽州刺史毋丘俭讨句丽遣元菟太守王颀诣扶馀扶馀迎供军粮

按《魏志齐王芳本纪》不载。按《扶馀传》：“扶馀在长城
之北，去元菟千里，南与高句丽，东与挹娄，西与鲜卑
接，北有弱水，方可二千里。户八万，其民土著，有宫室
仓库牢狱，多山陵广泽，于东夷之域最平敞。土地宜
五谷，不生五果。其人麤大，性强勇，谨厚，不寇钞。国有

四出，道大者主数千家，小者数百家。食饮皆用俎豆
会同，拜爵洗爵，揖让升降以殷。正月祭天，国中大会
连日饮食歌舞，名曰“迎鼓。”于是时断刑狱，解囚徒。在
国衣尚白白布大袂袍，裤履革鞜。出国则尚缯绣锦
罽。大人加狐狸狖白黑貂之裘，以金银饰帽。译人传
辞，皆跪手据地窃语。用刑严急，杀人者死，没其家人
为奴婢。窃盗一责十二。男女淫，妇人妒，皆杀之。尢憎
妒已杀，尸之国南山上，至腐烂。女家欲得输牛马乃
与之。兄死妻嫂，与匈奴同俗。其国善养牲，出名马、赤
玉、貂、狖美珠，珠大者如酸枣。以弓矢刀矛为兵，家家
自有铠仗。国之耆老自说：“古之亡人作城栅，皆员有
似牢狱。行道昼夜，无老幼皆歌，通日声不绝。有军事
亦祭天。杀牛观蹄，以占吉凶。蹄解者为凶，合者为吉。
有敌诸加自战，下户俱担粮饮食之。其死，夏月皆用
冰。杀人殉葬，多者百数。厚葬有棺无椁。”扶馀本属元
菟，汉末公孙度雄张海东，威服外夷。扶馀王尉仇台
更属辽东。时句丽鲜卑强度，以扶馀在二虏之间，妻
以宗女。尉仇台死，简位居立，无适子，有孽子麻余。《位
居》死，诸加共立麻余。《牛加》兄子名《位居》为大使，轻财
善施，国人附之，岁岁遣使诣京都贡献。正始中，幽州
刺史毋丘俭讨句丽，遣元菟太守王颀诣扶馀，位居
遣大加郊迎，供军粮。季父牛加有二心，位居杀季父
父子，籍没财物，遣使薄敛送官。旧扶馀俗，水旱不调，
五谷不熟，辄归咎于王，或言当易，或言当杀。麻余死，
其子依虑年六岁，立以为王。汉时，扶馀王葬用玉匣，
常豫以付元菟郡王，死则迎取以葬。公孙渊伏诛，元
菟库犹有玉匣一具。今扶馀库有玉、璧、珪、瓒数代之
物，传世以为宝，耆老言，先代之所赐也。其印文言濊
王之印。国有故城，名濊城，盖本濊貊之地，而扶馀王
其中，自谓亡人，抑有似也。按注《魏略》曰：“其俗停丧
五月，以久为荣。其祭亡者，有生有熟。丧主不欲速，而
他人彊之。常诤引，以引为节。”其居丧，男女皆纯白，妇
人著布面，衣去珮环，大体与中国相仿佛也。其国殷
富，自先世以来，未尝破坏。《旧志》又言：昔北方有槁
离之国者，其王者侍婢有身，王欲杀之。婢云：有气如
鸡子来下，我故有身，后生子，王捐之于溷中，猪以喙
嘘之，徙置马闲，马以气嘘之，不死。王疑以为天子也，
乃令其母收畜之，名曰东明，常令牧马。东明善射，王
恐夺其国也，欲杀之。东明走南至施掩水，以弓击水，
鱼鳖浮为桥。《东明》得渡，鱼鳖乃解散，追兵不得渡。东
明因都王扶馀之地。